Foto: Færder kommune, 2023 
**Kirkevalget i Norge 2023** var et kirkevalg som valgte bispedømmeråd/kirkemøtet og menighetsråd i Den norske kirke for en fire-års periode og ble avholdt 10. og 11. september 2023. 

I tillegg til nominasjonskomiteens liste, som settes sammen av kandidater foreslått fra prostiene, var det i 2023 tre andre nomineringsgrupper, Åpen folkekirke, Bønnelista, og nystartede Frimodig Kirke. Til sammen 480 kandidater stilte til valg til bispedømmeråd og kirkemøtet, i tillegg til alle som stiller til menighetsrådsvalg. Nystartede Frimodig Kirke stilte ikke liste i Oslo og Sør-Hålogaland, og stilte liste sammen med Bønnelista i Tunsberg. For første gang var det mer enn to lister i alle bispedømmer.

Kirkevalget i 2023 åpnet for forhåndsstemming ved bruk av elektronisk stemmegivning, da med mulighet for å stemme via sin egen PC eller mobiltelefon ved bruk av BankID. Muligheten til å forhåndsstemme åpner 10. august. Medlemmer i Den norske kirke som er over 15 år kan stemme ved valget. Ved valget i 2023 ble det ikke sendt ut valgkort på papir slik det har blitt gjort ved tidligere valg.Som ved valgene i 2015 og 2019 ble Åpen folkekirke den største listen med 45.42% av stemmene og 34 mandater i Kirkemøtet 2024 - 2027.

Valgordning
-----------

Menighetsråd velges ved preferansevalg, eller ved listevalg der det finnes flere lister. Bispedømmeråd velges utelukkende ved bruk av listevalg. Alternative lister ved menighetsrådsvalg har vært uvanlig, mens alternative lister ved bispedømmerådsvalg har økt i omfang.

Nomineringsgruppene skaffet innen 2. mai 2023 minimum 7 kandidater til å fylle listene i de enkelte bispedømmene. Maksimum 18 kandidater pr. liste. Et krav var også at minst 20% av kandidatene på en liste skal være under 30 år. 

Åpen folkekirke, Bønnelista, og Frimodig Kirke er organisasjoner som ligner kirkepolitiske partier med vedtatte program og saker, mens Nominasjonsliskomiteens liste, som består av ulike kandidater nominert av ungdomsrådene og lokalmenighetene i hvert bispedømme, har ikke et partiprogram eller medlemmer.

Valgordningen var oppe til debatt flere ganger i kirkemøtene før 2023. Valg og sammensetning av Kirkerådet, som frem til 2023 velges gjennom flertallsvalg i kirkemøtet, er en sak på kirkemøtet like i forkant av kirkevalget i 2023.

Politisk støtte
---------------

Norgesdemokratene anbefalte sine velgere å stemme bønnelista. Bønnelista anså dette som svært uheldig. 

Arbeiderpartiet støttet Åpen folkekirke.

Partitopper i Fremskrittspartiet, Rødt, MDG, Høyre, Senterpartiet og Venstre kom også med anbefalinger til kirkevalget i 2023. KrF og SV gjorde ikke og begrunnet det men at de fastholdt prinsippet om skille mellom stat og kirke.

Resultat
--------

Da valgresultatet var klart hadde Åpen Folkekirke igjen blitt den største listen og fått 34 mandater. Nominasjonslista fikk 26 mens Bønnelista fikk 10 og Frimodig kirke 7. Frimodig kirke fikk flere stemmer enn Bønnelista, men stemmene kom i mer folkerike bispedømmer, og Frimodig kirke fikk dermed færre mandater enn Bønnelista. Valget var svært jevnt mange steder, og i Nidaros ville 57 ekstra stemmer til Frimodig kirke gitt dem et ekstra mandat. I Oslo var marginen for sistemandater på bare 15 stemmer. I Tunsberg var 13 personstemmer marginen mellom Bønnelista og Frimodig kirke på deres fellesliste. 

De ansatte ble valgt ved bruk av preferansevalg, og også her var det noen steder svært jevnt. 

Valgoppslutningen var på 8,99%, og omtrent en tredjedel av stemmene var digitale forhåndsstemmer.  Valget kostet kirken ca. 70,8 millioner kroner.

Referanser
----------

1. ↑  «Kirkevalget: 480 kandidater til valg av leke medlemmer til bispedømmeråd og Kirkemøtet». *Den norske kirke*. 24. mai 2023. Besøkt 9. juni 2023.
2. ↑  «Kirkevalget 2023: Disse nomineringsgruppene er registrert». *Den norske kirke*. 1. april 2023. Besøkt 9. juni 2023.
3. ↑  «Kirkevalget: 480 kandidater til valg av leke medlemmer til bispedømmeråd og Kirkemøtet». *Den norske kirke*. 24. mai 2023. Besøkt 9. juni 2023.
4. ↑  «Alle listene til kirkevalget er klare – disse kan du stemme på». *Vårt Land* **(norsk)**. 2. april 2023. Besøkt 9. juni 2023.
5. ↑  Tegle, Alice (12. april 2023). «Frimodig kirke har ikke nok kandidater før kirkevalget: – Folk kvier seg for debattklimaet i kirken». *Dagen*. Besøkt 9. juni 2023.
6. ↑  «Slik forhåndsstemmer du digitalt». kirken.no. Besøkt 20. juni 2023.
7. ↑  «Sender ikke valgkort – styrker kirkevalgkampanjen». *Den norske kirke*. 20. januar 2023. Besøkt 9. juni 2023.
8. ↑  «Så jevnt ble kirkevalget landet over: En håndfull stemmer ble utslagsgivende». *Vårt Land* **(norsk)**. 24. september 2023. Besøkt 26. februar 2024.
9. ↑  «Norgesdemokratene anbefaler Bønnelista i kirkevalget - Norgesdemokratene - august 22nd, 2023». *demokratene.org*. 22. august 2023. Besøkt 30. september 2023.
10. ↑  Kahrs, Kristian (22. august 2023). «Norgesdemokratene anbefaler Bønnelista i kirkevalget». *Dagen*. Besøkt 30. september 2023.
11. ↑  Frantzen, Herman (23. august 2023). «Politisk parti anbefaler Bønnelista. – Svært uheldig, svarer Bønnelista». *Dagen*. Besøkt 25. januar 2024.
12. ↑  «Stem på Åpen folkekirke i kirkevalget». *Arbeiderpartiet*. Besøkt 30. september 2023.
13. ↑  Svendseid, Bergit Sønstebø (29. august 2019). «Politiske partier får kritikk for å prøve å påvirke kirkevalget». *NRK*. Besøkt 25. januar 2024.
14. 1 2  «Så jevnt ble kirkevalget landet over: En håndfull stemmer ble utslagsgivende». *Vårt Land* **(norsk)**. 24. september 2023. Besøkt 26. september 2023.
15. 1 2  «Kandidatlister - Kirkevalget». *Den norske kirke*. Besøkt 26. september 2023.
16. ↑  «Nyhetsstudio - Få stemte i kirkevalget». *Dagbladet* **(norsk)**. Besøkt 26. september 2023.
17. ↑  «Kirkevalget koster over 70 millioner kroner – kunne lønnet hundre prester i ett år». *Vårt Land* **(norsk)**. 28. august 2023. Besøkt 26. september 2023.

Eksterne lenker
---------------

* (en) Digitalt kirkevalg – hvordan forhåndsstemme digitalt? på Vimeo
* (en) Hva er kirkevalg? på Vimeo